Kim Valentin (V), 2025-03-20:
I dag behandler vi et lovforslag, som handler om at gøre de to EU-forordninger om mediefrihed og gennemsigtighed i politisk reklame til en del af dansk lovgivning.
Helt overordnet er det et vigtigt skridt og yderst aktuelt, i den tid vi lever i nu, men vi skal selvfølgelig sørge for, at det sker med mindst muligt bøvl for alle led i Danmark.
Vi må jo også sande, at nogle af delene er lavet på den her måde, fordi det ikke er alle lande i Europa, der har den samme mediefrihed, som vi har i Danmark.
Derfor skal vi også engang imellem hjælpe hinanden med at få ordentlighed ind i mediebilledet andre steder i EU.
Uanset hvem der har magten, skal de holde magthaverne ansvarlige, oplyse borgerne og skabe indsigt og grundlag for debat.
Det er faktisk ikke alle steder i Europa, at det sker, og i en del af de lande i Østeuropa, som den tidligere ordfører fra Socialdemokratiet nævnte, er der problemer.
Det er noget, der skal gøres noget ved, for uden stærke og uafhængige medier, svækker vi simpelt hen demokratiet.
Der skal være den der tillid hos borgerne til, at informationerne er troværdige, og der skal være åbenhed om, hvor de politiske budskaber i medierne er.
Det er desværre ikke noget, vi kan tage for givet lige nu, og vi ser mange eksempler på mis- og desinformation i både vores egne og andre landes medier.
Det er noget, som begge de forordninger, vi forhandler i dag, forholder sig til.
Den ene forordning omhandler politisk reklame og skal sikre, at det bliver lettere at spotte, hvornår noget er politisk reklame, og hvem der står bag ved.
Her er der brug for, at vi stiller rigtig mange spørgsmål under udvalgsbehandlingen for at få afklaret, hvor grænserne i forhold til de forskellige dele går.
Jeg kan også se, at ministeren lægger op til en minimumsimplementering, for noget af det kan virkelig blive bøvlet, hvis vi går hele vejen i forhold til det her.
Der vil jeg anbefale, og det kunne jeg også høre på den lille dialog, der var med Socialdemokratiets ordfører, at der ligesom lægges op til, at vi skal have en dialog om, hvor grænserne går.
Så er der den anden forordning, som jeg selv vil kalde lex Orban.
Man kunne også kalde den en masse andet, men den er jo et udtryk for, at man skal sikre mediefrihed.
Det er jo også meget tydeligt, i forhold til at det er Ungarn, der anlægger annullationssøgsmålet.
Det er dér, hvor det gør virkelig ondt, altså når man går ind og prøver at have kontrol med et statsmedie.
Jeg er glad for, at Danmark er et af de lande, der virkelig kæmper for den her del, for den er virkelig vigtig for, at vi får mediefrihed i EU.
Med det lovforslaget etablerer vi bl.a. også et nationalt tilsyn i Radio- og TV-nævnet.
Det er vi i Venstre glade for.
De skal holde øje med, at reglerne bliver overholdt, og i den forbindelse tilføres der også ekstra kapacitet til det her nævn, så man også har en, der ved noget om markedsføringsret.
Jeg vil alt i alt sige, at de to forordninger bidrager til, at vi får et Europa med et stærkt demokratisk fundament og et medielandskab, der både er frit og robust og i stand til at modstå pres fra udefrakommende interesser.
Så Venstre støtter disse to forordninger fuldt ud, med de bemærkninger, jeg havde til den ene forordning.